Събрано
Събрàно е село в Югоизточна България, община Нова Загора, област Сливен.

География 
Село Събрано се намира на около 45 km югозападно от областния център град Сливен, около 11 km югозападно от общинския център град Нова Загора и около 22 km източно от град Стара Загора. Разположено е в Старозагорското поле на Горнотракийската низина. Селото е с равнинен релеф, надморската височина в центъра му при църквата е около 140 m. Климатът е преходно-континентален.

Общински път на изток през селата Загорци и Стоил войвода прави връзка в южния край на Нова Загора с третокласния републикански път III-554, водещ на юг до връзка с автомагистрала „Тракия“ и нататък към село Дядово, връзка с автомагистрала „Марица“ и връзка с първокласния републикански път I-8. Общинският път на запад от Събрано води към селата Бенковски, Хан Аспарухово и други.

Землището на село Събрано граничи със землищата на: село Братя Кунчеви на север; село Загорци на изток; село Любенец на югоизток; село Бенковски на югозапад; село Хан Аспарухово на запад; село Подслон на северозапад.

Населението на село Събрано, наброявало 1136 души при преброяването към 1934 г., намалява постепенно до 321 (по служебен документ на НСИ от 2022-12-31) към 2022 г.

При преброяването на населението към 1 февруари 2011 г., от обща численост 407 лица, за 326 лица е посочена принадлежност към „българска“ етническа група, за 8 – към „турска“, за 71 – към „ромска“ и за едно – „не отговорили“, а за „други“ и „не се самоопределят“ не са посочени конкретни данни.

История 
След Руско-турската война (1877 – 1878 г.) по Берлинския договор 1878 г. селото – носещо име Майнаслии, остава в Източна Румелия; присъединено е към България след Съединението 1885 г., а през 1906 г. е преименувано на Събрано.

Училище в селото е имало от 1862 г. – според местни предания, като се е помещавало в полуразрушена църковна сграда и вероятно е имало характера на килийно училище. След Освобождението с отпуснати от държавата средства се построява сграда на училището, която се е състояла от две класни стаи. До 1920 г. училището е начално, а от 1920 до 1928 г. има и прогимназиален курс. Тази сграда съществува до 1942 г., когато е построена нова сграда на училището с 4 класни стаи. От 1945 г. до 1963 г. училището е основно, а след 1963 г. става начално с 4 паралелки, които са слети. От 1963 г. към училището се открива детска градина с 20 деца. До 1944 г. училището носи името „Кирил и Методий“, а след 9 септември 1944 г. – „Петко Енев“. Училището е закрито вероятно към 1970 г.

Читалище „Светлина“ е учредено през януари 1932 г. с членски състав от 67 души. Идеята за създаването му е възникнала още през 1908 г., а през 1919 г. постъпките за учредяването му не са уважени. Първите стъпки на читалището са създаването на читалищна библиотека, впоследствие провеждане на вечеринки и седенки, по-късно и самодейни театрални представления. Обзавеждането и дейността се финансират чрез доброволно набирани от населението помощи, доходи от театралната дейност и други. След 9 септември 1944 г. дейността замира и се възобновява през 1950 г. През февруари 1982 г. в селото е открита нова сграда на читалището.

Обществени институции 
В общинската сграда на кметство Събрано има културен дом, зала, в която се провеждат празнични тържества, библиотека при читалище „Светлина“ и компютърна зала с безжичен интернет. На територията на селото се намира и общинска целодневна детска градина.

Забележителности 
Село Събрано е единственото село в околността, на чиято територия има християнска църква.

Има църкви и в съседните села, с.Стоил войвода, с.Загорци и в село Хан Аспарухово

Редовни събития 
27 октомври – Празник на селото, на който всяка година се провежда събор.

Източници

Външни препратки 
 Топографска карта, мащаб 1:100000 Картен лист: K-35-052
 Топографска карта, мащаб 1:50000 Картен лист: K-35-052-4. Актуалност 1981 г. Издание 1985 г.
 Горнотракийска низина. Географска карта
 Източна Румелия. Карта

Села в област Сливен
Населени места в община Нова Загора